དེའི་རྗེས་འགྲོ་བ་མི་རྣམས་གཅིག་མཚུངས་ཡིན་པའི་ཆ་ནས་བྱམས་བརྩེ་དང་ཆོས་ལུགས་མཐུན་འབྲེལ་གྱི་སྐོར་མི་ཚང་མས་སྒྲུབ་ཐུབ་པ་ཞིག་ཡིན་པ་དང་།འཛམ་གླིང་ལ་བྱམས་བརྩེ་ཧ་ཅང་གལ་ཆེན་ཡིན་པ་མགོན་པོ་གང་ཉིད་མཆོག་གི་ལོ་ངོ་དྲུག་ཅུའི་རིང་གི་ཉམས་མྱོང་ལས་འཆད་བཞིན་ཡོད་པ་དང་།བྱམས་བརྩེ་ཡིས་རང་དང་གཞན།སྤྱི་ཚོགས་བཅས་སྐྱིད་པ་མ་ཟད།འབུ་སྲིན་སེམས་ཅན་ལའང་ཕན་པ་ཡོད་སྐོར་སོགས་བཀའ་སློབ་ཟབ་རྒྱས་སྩལ་རྗེས་བཞུགས་སྒར་དུ་ཕེབས་ཡོད་མཁན་རྣམས་དང་།ཝེ་ཏི་ནམ་གྱི་གྲོང་ཁྱེར་དང་གྲོང་ཁྱེར།དེ་བཞིན་བཅས་ས་ཁུལ་གསུམ་དུ་དྲ་ཐོག་བརྒྱུད་བཀའ་སློབ་ལ་གསན་གཟིགས་གནང་མཁན་ཁྲོད་ནས་བཀའ་འདྲི་ཞུས་རིགས་ལ་བཀའ་ལན་སྩལ་བ་དང་།དེའི་ཁྲོད་གཅིག་གིས་ཕྱི་དངོས་པོ་ཡར་རྒྱས་ཕྱིན་ཡོད་ཀྱང་ཁེར་རྐྱང་གི་ཚོར་བ་ཆེན་པོ་སླེབས་བཞིན་ཡོད་པ་དང་།དེ་སེལ་ཐབས་སུ་དེང་གི་དུས་སུ་ངོ་དེབ་སོགས་བརྡ་འཕྲིན་བརྒྱུད་ལམ་དག་ལས་དུས་ཚོད་གཏོང་བཞིན་ཡོད་པའི་ཐད་ལ་དགོངས་ཚུལ་ཅི་ཡོད་བཀའ་འདྲི་ཞུས་པར།༸གོང་ས་མཆོག་གིས་ཁེར་རྐྱང་གི་ཚོར་བ་སེལ་ཐབས་སུ་མི་དང་སེམས་ཅན་དུད་འགྲོ་ལ་བྱམས་བརྩེ་བྱེད་དགོས།གྲོང་ཁྱེར་དང་གྲོང་གསེབ་ཏུ་སྡོད་མཁན་གྱི་མི་རྣམས་ལས་གྲོང་ཁྱེར་དུ་སྡོད་མཁན་ནང་རང་སྲོག་གཅོད་མཁན་མང་བ་ཡོང་གི་ཡོད་པར་བཤད།དེ་ནི་མི་དང་མི་ཕན་ཚུན་དབར་བྱམས་བརྩེ་དང་གཞན་ཕན་གྱི་བསམ་བློ་ཉམས་པ་ལ་བརྟེན་ནས་ཁེར་རྐྱང་གི་བསམ་བློ་སླེབས་པ་ཞིག་རེད།གཞན་ལ་ཕན་ཐོགས་དང་བྱམས་བརྩེ་ཡོད་པ་ཡིན་ན་སོ་སོར་ཕན་ཐོགས་ཡོད་པ་ཧ་ཅང་གསལ་བོ་ཡིན།གྲོང་གསེབ་ཁག་ཏུ་ཞིང་ལས་བྱེད་པ་སོགས་ལས་ཀ་མང་པོ་ཞིག་མཉམ་ལས་དང་རོགས་ཕན་ངང་བྱེད་བཞིན་པ་དང་།དེ་ལས་ཕན་ཚུན་དབར་ལ་མི་དང་མིིའི་འདུ་ཤེས་སླེབས་ཀྱི་ཡོད།གྲོང་གསེབ་པ་ལ་རང་བྱུང་གི་འདུ་ཤེས་མང་བ་ཡོད་པ་དང་།གྲོང་ཁྱེར་དུ་སྡོད་མཁན་ཚོར་མི་དང་མིའི་འདུ་ཤེས་ཧ་ཅང་དཀོན་པས་ཁེར་རྐྱང་གི་ཚོར་བ་ཡོང་གི་ཡོད།ཁེར་རྐྱང་གི་ཚོར་བ་དེ་འགོག་ཆེད་མི་དང་མིའི་འདུ་ཤེས་ཧ་ཅང་གལ་ཆེན་པོ་ཆགས་ཡོད།མི་ཕན་ཚུན་དབར་འབྲེལ་འདྲིས་དང་དཀའ་ངལ་འཕྲད་སྐབས་རོགས་རམ་དང་།ཡིད་ཆེས་ཡོད་ཚེ་ཁེར་རྐྱང་གི་འདུ་ཤེས་བརླག་འགྲོ་གི་རེད།ཅེས་སོགས་བཀའ་འདྲི་ཁག་ལ་བཀའ་ལན་ཟབ་རྒྱས་སྩལ་རྗེས་ཆུ་ཚོད་༡༡།༣༠ཙམ་ལ་ཉིན་དང་པོའི་གནང་སྒོ་མཇུག་ལེགས་པར་གྲུབ་པ་དང་།ཚེེས་༢༢ཉིན་མུ་མཐུད་བཀའ་སློབ་ལམ་སྟོན་དང་འཇམ་དབྱངས་དཀར་པོའི་རྗེས་གནང་བཀའ་དྲིན་སྩལ་རྒྱུ་ཡིན་པ་བཅས།།